અલબત્ત, કેટલાક લંપટ લેણદારો પોતાના કરજદારને લૂંટી લેવા માટે એને ખોટી રીતે ભીંસમાં રાખે છે. પોતાની મૂડી અને વ્યાજ બધું મળી ગયું હોય તો પણ એની લાચારીનો લાભ લેવાનું ચાલુ રાખે છે. એને પોતાના કરજમાંથી મુક્ત કરવા તૈયાર થતા નથી. જો આવી પરિસ્થિતિ હોય તો લેણદાર સામે કાયદેસર પગલાં લેવા જોઈએ, પણ એવા એકાદ બે લેણદારોને કારણે બધા જ લેણદારો ત્રાસ આપતા હોય છે એવું કહીને આપણે આપણી નફટાઈ બતાવવાની જરૂર નથી. જો તમે સમાજમાં તદ્દન તટસ્થ રીતે અભ્યાસ કરશો તો તમને સાચી વિગત જાણવા મળશે કે લેણદારોના ત્રાસની ઘટનાઓ કરતાં કરજદારોએ લેણદારો પાસેથી ઉધાર-ઉછીના લઈને તેમની રકમ પાછી નહિ ચૂકવી હોવાની ઘટનાઓની સંખ્યા વધારે હશે!